《傅惟肖赞府假西游集作长篇送还奇甚次其韵》
宋代·孙应时

醉乡不游游睡乡，眼花对案如迷藏。
梦踏秋草悲蛩螀，风松露菊三径荒。
忽然欠伸日在廊，悟此身世何荒唐。
故书弃掷尘满箱，鲁堂不复闻丝簧。
镜中容颜老不扬，浪求斗升助糟糠。
江湖兰佩芙蓉裳，踟蹰不归愁断肠。
伟君威凤鸣朝阳，文章五色照我傍。
艳如屈宋班马香，千载作者蔚相望。
对床泮水月满堂，追游山椒款宝坊。
剧谈爝火明寒窗，何如光芒万丈长。
空吟平子四愁章，欲报英琼无可将。
明朝痴儿公事忙，从今谢君当括囊。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。